Măsurile fiscale anunţate de Guvern sunt contestate chiar din interiorul PSD. Gabriela Firea, primarul Capitalei și vicepreședinte al partidului, spune că acest pachet de modificări fiscale nu va aduce lucruri bune, ci din contră.

„Am transmis și în cadrul ședinței AMR faptul că pentru toate primăriile de municipii, nu doar pentru Primăria Municipiului București, acest pachet de modificări fiscale nu va aduce lucruri bune, ci din contră. Dimpotrivă, pentru că vor fi bani mai puțini la buget, pentru investiții, ar fi o lovitură foarte mare pentru toate comunitățile, de aceea am solicitat și mă bucur că am primit un răspuns pozitiv și din partea premierului. O îmbunătățire a acestui proiect sau, dacă va rămâne în varianta actuală, stabilirea unui sistem de compensări”, a spus Gabriela Firea.

„Revoluția fiscală” pe care vrea să o facă Guvernul, amânată vineri pe motiv că nu s-au dat toate avizele necesare, ar fi trebuit să se producă luni. Mai precis, la o zi după ce zeci de mii de oameni au protestat în toată țara nu numai ca să combată legile justiției, dar și pentru că sunt deranjați de schimbările preconizate de executiv în privința fiscalității, ceea ce le-ar putea afecta salariile, locul de muncă și nivelul de trai. Numai că, în cele din urmă, premierul a anunțat că nu va exista, luni, o ședință de guvern și că în ședința de miercuri este posibil ca una dintre modificările controversate din Codul fiscal, cea privind trecerea contribuțiilor de la angajator la angajat, să nu fie introdusă.